***Vaiko auklėjimas*** – iš ties svarbus ir sunkus darbas, nes tai formuoja kito žmogaus asmenybę. Dauguma psichologų mano, kad vaikus veikia ne pavieniai tėvų veiksmai juos auklėjant, tačiau visas tėvų pasirinktas auklėjimo stilius.

*Sveikas vaiko auklėjimo stilius* – stilius, kurį renkasi tėvai, nenaudojantys fizinio ar psichologinio smurto prieš savo vaikus.

Reikėtų paminėti, kad abu tėvai vaiką turėtų auklėti *vienu auklėjimo stiliumi*. Dažna auklėjimo stiliaus kaita vaikui daro didesnę žalą nei neteisingo auklėjimo stiliaus pasirinkimas.

Jei tėtis vaikui sako „NE“, o mama tuoj pat „TAIP“ – vaikas gauna skirtingus signalus ir vienas iš tėvų tampa „blogiečiu“.

Yra išskirti trys ***tėvų auklėjimo stiliai*** – *autoritariškas, autoritetingas ir atlaidus.*

***Verta atsiminti***

1. ***Susitarimai***. Jei Jūs ir Jūsų vaikas susitarėte kažką pakeisti ar įvykdyti – privalote tęsėti pažadą. Ir Jūs, ir Jūsų vaikas. *Taip užtikrinsite pasitikėjimo vienas kitu jausmą.*
2. ***Taisyklės***. Taip kaip mokytojai diktuoja taisykles mokykloje, nes yra atsakingi už vaiką, taip ir tėvai turi diktuoti taisykles namuose. *Mokykloje yra įvestos taisyklės – panašiai turėtų būti ir namuose.*
3. ***Bausmės***. Fizinės ir psichologinės bausmės yra netoleruotinos, taip pat yra uždraustos įstatymo. *Tačiau privilegijų atėmimas yra vienas iš būdų disciplinuoti vaiką jo nežalojant.*

*Bukletą Parengė: Psichologė Gintarė Valuntonytė Pagal www.psichika.eu*

*Bendraukime: 863862865* *g.valuntonyte@gmail.com*

*TĖVŲ NAUDOJAMAS AUKLĖJIMO STILIUS*

1. ***Autoritariškas*** *auklėjimo stilius*

Šie tėvai – ypač *reiklūs* ir savo vaikui *nesuteikia reikiamos paramos*. Šiuo stiliumi besinaudojančių tėvų nebūtų galima pavadinti nei šiltais, nei įsitraukusiais.

Tokie tėvai iš savo vaikų bet kokia kaina reikalauja *brandos*, nes negali toleruoti *nederamo vaikų elgesio*.Jie yra *griežti*, iš savo atžalų tikisi absoliutaus *paklusnumo* ir savo galią bei pranašumą įrodo kai vaikas nusikalsta.

Autoritariškų tėvų bendravimas su vaiku paprastas – *taisyklių ir įsakymų nustatinėjimas*, nepaaiškinant, kodėl šios taisyklės egzistuoja. Tarp vaiko ir jo tėvų nėra *abipusio bendravimo*. Autoritarišką stilių naudojantys tėvai nusikaltusius vaikus mėgsta *bausti* taip mokydami juos *skaudžių pamokų*.

Autoritarišku stiliumi auklėjami vaikai gali susidurti su sunkumais imantis *iniciatyvos*, nes yra pratę daryti tai, kas *liepiama*. Tačiau visa tai gali pasisukti ir į kitą pusę – kiti autoritariškai auklėjami vaikai daro visiškai skirtingai negu jiems yra *liepiama* taip bandydami atgauti savo *laisvę ir savarankiškumą.*

1. ***Autoritetingas*** *auklėjimo stilius*

Šie tėvai – savo vaikui kelia *reikalavimus*, tačiau vaikas gauna ir *paramą*. Jie yra *šilti*, mėgsta įsitraukti į *vaiko gyvenimą* tačiau tuo pat metu skatina vaikus būti savarankiškais. Vaikai iš jų sulaukia daug *meilės* ir yra *palaikomi*, kuomet vaikas nori siekti kažkokių tikslų. Šie tėvai iš savo atžalų reikalauja *aukšto brandos lygio*, pvz., tokių tėvų vaikai, visada turi stengtis siekti aukštų pasiekimų įvairiose srityse.

Su vaikais šie tėvai bendrauja labai *aktyviai ir atvirai*, tėvai *paaiškina* vaikams, ko iš jų tikisi, jiems būna paaiškinama, kodėl to yra reikalaujama, vaikai turi lygias teises dalyvauti šeimos nutarimuose.

Autoritetingi tėvai, kurie tuo pat metu yra *įsitraukę ir reikalaujantys*, savo vaikus *baudžia rečiau*, dažniausiai renkasi naudoti atvirą tarpusavio bendravimą ir *susitarimą* – todėl šių tėvų vaikai yra labiau linkę paisyti taisyklių

Autoritetingų tėvų vaikai rodo didelę *pagarbą* ne tik savo tėvams, bet ir kitoms svarbioms figūroms, kaip pedagogai.

1. ***Atlaidus*** *auklėjimo stilius*

Atlaidaus stiliaus tėvai savo vaikui suteikia per daug *paramos* ir yra nepakankamai ar visai *nereiklūs*.

Šie tėvai yra gan įvairūs atsižvelgiant į jų įsitraukimą į vaiko gyvenimą. Kai kurie į savo vaikų gyvenimą *įsitraukia giliau*, o kai kurie *atvirkščiai*. Šie tėvai vaikams yra *nuolaidžiaujantys* ir iš jų *nieko nesitiki*, vaikams nebūna iškelti reikalavimai. Bendraujant su savo atžalomis, šio tipo tėvai yra *atsipalaidavę* ir *nerūpestingi*.

Kadangi atlaidūs tėvai iš savo vaikų nieko nereikalauja, *pastabų* už savo prasižengimus vaikai sulaukia labai retai, todėl jie gali elgtis kaip nori ir sulaukti mažų ar *visai jokių pasekmių.*

Šie tėvai savo vaikus paverčia savo *gyvenimo centru*, viską daro už juos. Dažnai dėl šios priežasties vaikai neišmoksta būti *savarankiškais*. Šie tėvai nori patikti savo vaikams, nori būti jų draugais. Dėl to jie yra tikrai artimi ir jų santykiai dažnai šilti. Kita vertus šie vaikai savo tėvų nemato kaip *autoriteto*, į tėvus žiūri kaip į bendraamžius.